KIRJALLINEN KYSYMYS E-1429/02 esittäjä(t): Armando Cossutta (GUE/NGL) komissiolle. Köyhdytettyä uraania sisältävät ammukset.



Virallinen lehti nro 052 E , 06/03/2003 s. 0071 - 0071



KIRJALLINEN KYSYMYS E-1429/02 esittäjä(t): Armando Cossutta (GUE/NGL) komissiolle (23. toukokuuta 2002) Aihe: Köyhdytettyä uraania sisältävät ammukset Italiassa on viime päivinä uutisoitu seitsemästä vakavista neurologisista häiriöistä kärsivästä vastasyntyneestä, joiden isät ovat Bosniassa ja Somaliassa palvelleita italialaisia sotilaita. Samoja oireita on ilmennyt myös noin sadalla yhdysvaltalaisella lapsella, joiden isät ovat Persianlahden veteraaneja. Useiden tutkimusten mukaan neurologiset häiriöt johtuvat köyhdytetystä uraanista, jota käytetään eräiden Naton keski- ja suurikaliiperisten ammusten päällyksissä. Eräästä Italian armeijan 12. tammikuuta 2001 päivätystä sisäisestä tiedotteesta käy ilmi, että myös italialaiset sotilaat ovat käyttäneet köyhdytettyä uraania sisältäviä ammuksia, joita on hankittu jo vuonna 1985. Strasbourgissa tammikuussa 2001 pidetyssä Euroopan parlamentin täysistunnossa keskusteltiin ns. Balkanin syndroomasta. Tässä yhteydessä sekä YUTP:n korkea edustaja Javier Solana että neuvoston puheenjohtajana toiminut ruotsalainen ministeri Lars Danielsson vakuuttivat, että asia oli erittäin tärkeä. 1. Onko komissio tietoinen monien Bosniassa toimineiden sotilaiden saamista vakavista oireista? 2. Onko komissio saanut tulokset eri tutkimuksista, joita on tehty köyhdytettyä uraania sisältävien ammusten vaikutuksista ihmisiin? 3. Eikö komission mielestä olisi syytä kieltää välittömästi tämäntyyppiset ammukset, joita käytetään edelleenkin taisteluharjoituksissa, koska ne vaarantavat vakavasti sotilashenkilökunnan terveyden? 4. Eikö YUTP:n korkea edustaja pidä vääränä Naton salailevaa asennetta tietojen antamiseen köyhdytettyä uraania sisältävien ammusten käytöstä? Christopher Pattenin komission puolesta antama vastaus (27. kesäkuuta 2002) Balkanin konfliktin aikana käytettyjen köyhdytettyä uraania sisältävien ammusten herättämiä huolia tutki Euratom-sopimuksen 31 artiklan perusteella koottu asiantuntijaryhmä. Sen 6. maaliskuuta 2001 antamassa lausunnossa tultiin siihen tulokseen, että radiologisella altistuksella köyhdytetylle uraanille ei ollut havaittavia vaikutuksia ihmisen terveyteen. YK:n ympäristöohjelman (UNEP) 13. maaliskuuta 2001, Maailman terveysjärjestön (WHO) 1. toukokuuta 2002 sekä British Royal Societyn 12. maaliskuuta 2002 julkaisemissa raporteissa tultiin samankaltaisiin johtopäätöksiin. Kahdessa jälkimmäisessä raportissa käsiteltiin myös uraanin kemiallista myrkyllisyyttä ja pääteltiin, että on epätodennäköistä, että sillä olisi haitallisia vaikutuksia munuaisiin tai muihin elimiin. Köyhdytetyn uraanin käsittelystä, varastoinnista ja käytöstä on paljon kokemuksia, eikä sillä ole osoitettu olevan terveysvaikutuksia työntekijöihin. Komissiolla ei ole laillista toimivaltaa kieltää tämäntyyppisten ammusten käyttö. Sillä ei ole myöskään tieteellisiin tosiasioihin pohjaavia perusteluita, jotka oikeuttaisivat tällaiset pyrkimykset. Komissio suosittelee, että kysymykset yhteisen ulko- ja turvallisuuspolitiikan (YUTP) korkealle edustajalle osoitettaisiin suoraan hänelle.